LV Eiropas Savienības Oficiālais Vēstnesis L 101/1

KOMISIJAS REGULA (ES) 2017/693

(2017. gada 7. aprīlis),

ar ko attiecībā uz bitertanola, hlormekvata un tebufēnpirada maksimālajiem atlieku līmeņiem noteiktos produktos vai uz tiem groza Eiropas Parlamenta un Padomes Regulas (EK) Nr. 396/2005 II, III un V pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu, 16. panta 1. punkta a) apakšpunktu, 17. pantu, 18. panta 1. punkta b) apakšpunktu un 49. panta 2. punktu,

tā kā:

(1) Bitertanola un hlormekvata maksimālie atlieku līmeņi (MAL) tika noteikti Regulas (EK) Nr. 396/2005 II pielikumā un III pielikuma B daļā. Tebufēnpirada MAL tika noteikti minētās regulas III pielikuma A daļā.

(2) Eiropas Pārtikas nekaitīguma iestāde (turpmāk “Iestāde”) saskaņā ar Regulas (EK) Nr. 396/2005 12. panta 2. punktu saistībā ar tās 12. panta 1. punktu iesniedza pamatotu atzinumu (2) par spēkā esošajiem bitertanola MAL. Komisijas Īstenošanas regula (ES) Nr. 767/2013 (3) paredz atsaukt bitertanola apstiprinājumu, jo vajadzīgā papildu apstiprinošā informācija par šo aktīvo vielu saskaņā ar Komisijas Īstenošanas regulu (ES) Nr. 1278/2011 (4) nav iesniegta. Visas spēkā esošās atļaujas attiecībā uz augu aizsardzības līdzekļiem, kas satur bitertanolu, ir atsauktas, un nav paziņots par atļautiem lietojumiem trešās valstīs. Saskaņā ar Regulas (EK) Nr. 396/2005 17. pantu saistībā ar tās 14. panta 1. punkta a) apakšpunktu minētās regulas II pielikumā un III pielikuma B daļā noteiktie bitertanola MAL būtu jāsvītro. Iestāde ierosināja mainīt atlieku definīciju uz bitertanola izomēru summu un ieteica MAL augu un dzīvnieku izcelsmes precēm samazināt līdz attiecīgajai noteikšanas robežai (NR). Saskaņā ar Regulas (EK) Nr. 396/2005 18. panta 1. punkta b) apakšpunktu šīs atšķirīgās sākotnējās vērtības būtu jāiekļauj Regulas (EK) Nr. 396/2005 V pielikumā.

(3) Iestāde saskaņā ar Regulas (EK) Nr. 396/2005 12. panta 1. punktu iesniedza pamatotu atzinumu (5) par spēkā esošajiem hlormekvata MAL. Tā ierosināja mainīt atlieku definīciju uz hlormekvata un tā sāļu summu, izteiktu kā hlormekvathlorīdu. Jaunākie monitoringa dati liecina, ka atliekas uz neapstrādātām kultivētām sēnēm un neapstrādātiem bumbieriem ir konstatētas tādā līmenī, kas pārsniedz noteikšanas robežu. Šādas atliekas var rasties no kultivēto sēņu krusteniskās kontaminācijas ar salmiem, kas ir likumīgi apstrādāti ar hlormekvatu, un attiecīgi no nejaušas pārnešanas no iepriekšējiem hlormekvata lietojumiem bumbieros. Iestāde ierosināja MAL bumbieriem noteikt atbilstīgi to rezultātu 95. percentilei, kas iegūti no mērķorientēta monitoringa datiem, un ierosināja kultivētām sēnēm piecus dažādus MAL, kuri jāapsver riska pārvaldītājiem un kuru pamatā bija Apvienoto Nāciju Organizācijas Pārtikas un lauksaimniecības organizācijas ieteiktās pieejas attiecīgi MAL noteikšanai garšvielās un svešķermeņu MAL noteikšanā (6). Risks patērētājiem nepastāv, tāpēc MAL kultivētām sēnēm būtu jānosaka līmenī, kas atbilst visu paraugu rezultātu 99. percentilei. Šie MAL tiks pārskatīti; pārskatīšanā tiks ņemta vērā informācija, kas būs pieejama četru gadu laikā no šīs regulas publicēšanas dienas.

(4) Iestāde saskaņā ar Regulas (EK) Nr. 396/2005 12. panta 2. punktu saistībā ar tās 12. panta 1. punktu iesniedza pamatotu atzinumu (7) par spēkā esošajiem tebufēnpirada MAL. Tā konstatēja risku patērētājiem saistībā ar MAL dārzeņpipariem/paprikai. Tāpēc ir lietderīgi šos MAL samazināt. Iestāde secināja, ka attiecībā uz MAL, kas noteikti aprikozēm, persikiem, kazenēm, ziemeļu kaulenēm, pupām (svaigām, ar pākstīm), kokvilnas sēklām un dzīvnieku izcelsmes precēm, daļa informācijas nav pieejama un ka riska pārvaldītājiem būtu jāturpina šā jautājuma izskatīšana. Risks patērētājiem nepastāv, tāpēc minēto produktu spēkā esošie vai Iestādes noteiktie MAL būtu jāiekļauj Regulas (EK) Nr. 396/2005 II pielikumā. Šie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas.

(5) Kas attiecas uz produktiem, uz kuriem nav atļauts lietot attiecīgo augu aizsardzības līdzekli un attiecībā uz kuriem nav noteiktas importa pielaides vai Codex maksimālie atlieku līmeņi (CXL), MAL būtu jānosaka pie īpatnējās noteikšanas robežas vai jāpiemēro sākotnējais MAL, kas noteikts Regulas (EK) Nr. 396/2005 18. panta 1. punkta b) apakšpunktā.

(6) Komisija ar Eiropas Savienības references laboratorijām pesticīdu atlieku noteikšanai apspriedās par vajadzību koriģēt dažas noteikšanas robežas. Kas attiecas uz vairākām vielām, minētās laboratorijas secināja, ka attiecībā uz atsevišķām precēm sakarā ar tehnikas attīstību nepieciešams noteikt īpatnējās noteikšanas robežas.

(7) Balstoties uz Iestādes sniegtajiem pamatotajiem atzinumiem un ņemot vērā ar izskatāmo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta prasībām.

(8) Konsultācijas ar Savienības tirdzniecības partneriem par jaunajiem MAL notika ar Pasaules tirdzniecības organizācijas starpniecību, un ir ņemti vērā to komentāri.

(9) Tāpēc Regula (EK) Nr. 396/2005 būtu attiecīgi jāgroza.

(10) Lai nodrošinātu produktu normālu tirdzniecību, pārstrādi un patēriņu, šajā regulā attiecībā uz produktiem, kuri ir ražoti pirms MAL grozīšanas un par kuriem informācija liecina, ka tiek saglabāts augsts patērētāju aizsardzības līmenis, būtu jāparedz pārejas pasākumi. Pie pašreizējiem MAL nevar izslēgt risku patērētājiem, tādēļ tebufēnpirada vērtība dārzeņpipariem/paprikai (0,01 (*) mg/kg) būtu jāpiemēro no šīs regulas piemērošanas dienas.

(11) Pirms grozīto MAL piemērošanas būtu jāparedz pietiekami ilgs termiņš, lai dalībvalstis, trešās valstis un pārtikas apritē iesaistītie uzņēmēji varētu sagatavoties jauno no MAL grozījumiem izrietošo prasību izpildei.

(12) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 396/2005 II, III un V pielikumu groza saskaņā ar šīs regulas pielikumu.

2. pants

Kas attiecas uz aktīvajām vielām bitertanolu un hlormekvatu visos produktos vai uz tiem, uz produktiem, kuri ražoti pirms 2017. gada 3. novembra, joprojām attiecas Regula (EK) Nr. 396/2005 tās redakcijā pirms grozījumiem, kas izdarīti ar šo regulu.

Kas attiecas uz aktīvo vielu tebufēnpiradu visos produktos vai uz tiem, izņemot dārzeņpiparus/papriku, uz produktiem, kuri ražoti pirms 2017. gada 3. novembra, joprojām attiecas Regula (EK) Nr. 396/2005 tās redakcijā pirms grozījumiem, kas izdarīti ar šo regulu.

3. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

To piemēro no 2017. gada 3. novembra.

Šī regula uzliek saistības kopumā un ir tieši piemērojama visās dalībvalstīs. Briselē, 2017. gada 7. aprīlī Komisijas vārdā – priekšsēdētājs Jean-Claude JUNCKER

(1) OV L 70, 16.3.2005., 1. lpp.

(2) Eiropas Pārtikas nekaitīguma iestāde. Review of the existing maximum residue levels for bitertanol according to Article 12 of Regulation (EC) No 396/2005. EFSA Journal 2016;14(2):4386.

(3) Komisijas 2013. gada 8. augusta Īstenošanas regula (ES) Nr. 767/2013, ar ko atsauc darbīgās vielas bitertanola apstiprinājumu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un groza Komisijas Īstenošanas regulu (ES) Nr. 540/2011 (OV L 215, 9.8.2013., 5. lpp.).

(4) Komisijas 2011. gada 8. decembra Īstenošanas regula (ES) Nr. 1278/2011, ar ko apstiprina darbīgo vielu bitertanolu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un groza Komisijas Īstenošanas regulas (ES) Nr. 540/2011 pielikumu un Komisijas Lēmumu 2008/934/EK (OV L 327, 9.12.2011., 49. lpp.).

(5) Eiropas Pārtikas nekaitīguma iestāde. Review of the existing maximum residue levels (MRLs) for chlormequat according to Article 12 of Regulation (EC) No 396/2005. EFSA Journal 2016;14(3):4422.

(6) FAO, 2009. Submission and evaluation of pesticide residues data for the estimation of Maximum Residue Levels in food and feed. Pesticide Residues. 2. izd. FAO Plant Production and Protection Paper 197, 264. lpp.

(7) Eiropas Pārtikas nekaitīguma iestāde. Review of the existing maximum residue levels for tebufenpyrad according to Article 12 of Regulation (EC) No 396/2005. EFSA Journal 2016;14(4):4469.